## Pravilnik o dopunama Pravilnika o ortopedskim i drugim pomagalima

### NN 129/1999 (1.12.1999.), Pravilnik o dopunama Pravilnika o ortopedskim i drugim pomagalima

# HRVATSKI ZAVOD ZA ZDRAVSTVENO OSIGURANJE

Na osnovi članka 16. i 17., a u svezi s člankom
104. Zakona o zdravstvenom osiguranju (»Narodne novine«
broj 1/97 - pročišćeni tekst, 109/97, 13/98,
88/98, 10/99 i 34/99) i članka 14. točke 10. Statuta
Hrvatskog zavoda za zdravstveno osiguranje (»Narodne novine«
broj 1/94), Upravno vijeće Hrvatskog zavoda za zdravstveno
osiguranje na 17. sjednici, održanoj 24. studenoga 1999.
godine, donijelo je

## PRAVILNIK

### O DOPUNAMA PRAVILNIKA O ORTOPEDSKIM I DRUGIM POMAGALIMA

Članak 1.

U Pravilniku o ortopedskim i drugim pomagalima (»Narodne
novine« broj 108/96, 13/97, 92/98, 97/98, 104/98, 165/98,
34/99, 73/99 i 114/99 - u daljnjem tekstu: Pravilnik) u članku
1. podstavci 1. iza riječi: »govora« dodaje se
tekst: »stomatološka (protetske nadomjestke, ortodontske
uređaje i udlage)«.

Članak 2.

U članku 3. dodaju se nove stavke 3., 4. i 5. koje glase:

»Vrijednost stomatoloških pomagala, odnosno popravka
pomagala u Popisu se iskazuje brojem bodova.

Vrijednost boda iz stavke 3. ovog članka utvrđuje se
općim aktom Zavoda.

Cijena rada zubotehničara za izradu stomatološko-protetskog
pomagala, ortodontskih uređaja, udlaga, resekcijskih proteza,
epiteza i opturatora utvrđuje se na osnovi broja bodova iz
Popisa dijagnostičkih i terapijskih postupaka u zdravstvenim
djelatnostima (»Narodne novine« broj 15/92, 29/93 i
56/93) koji su utvrđeni za zubotehničara za svako pojedino
stomatološko pomagalo i cijene boda, te cijene materijala
zubotehničara za izradu pomagala koje utvrđuje općim
aktom Zavod.«

Dosadašnja stavka 3. postaje stavka 6.

Članak 3.

U članku 4. u stavci 1. na kraju teksta briše se točka
i dodaje tekst: »osim stomatoloških pomagala kod kojih
se osiguravaju nova pomagala«.

Članak 4.

U članku 5. stavci 1. iza podstavke 5. dodaje se nova podstavka
koja glasi:

»- potvrda o izradi ili popravku stomatološkog pomagala«

Tiskanica potvrde iz stavke 1. ovog članka tiskana je uz
ovaj Pravilnik.

Članak 5.

U članku 7. dodaje se stavka 3. koja glasi:

»Ostvarivanje prava na stomatološka pomagala Zavod osigurava
sklapanjem ugovora o provođenju zdravstvene zaštite sa
zdravstvenim ustanovama, odnosno doktorima stomatologije u privatnoj
praksi.«

Članak 6.

U članku 8. stavci 1. iza riječi: »specijalnosti«
dodaju se riječi: »doktor stomatologije«.

U stavci 2. iza riječi: »medicine« dodaju se
u prvome retku riječi: »odnosno doktor stomatologije«,
a u drugom retku: »ili doktor stomatologije«.

Članak 7.

U članku 9. u stavci 2. na kraju teksta briše se točka
i dodaje tekst: »osim za stomatološka pomagala u svezi
kojih se na jednoj potvrdi može propisati više vrsta
stomatoloških pomagala.«

Članak 8.

U članku 10. dodaju se stavke 4. i 5. koje glase:

»Osiguranoj osobi Zavod osigurava stomatološka pomagala,
odnosno popravak pomagala u vrijednosti utvrđenoj u Popisu,
a iskazanoj brojem bodova.

Osigurana osoba kojoj je izrađeno stomatološko pomagalo
veće vrijednosti od utvrđene prema odredbi stavke 4.
ovog članka, osobno snosi razliku u vrijednosti pomagala.«

Članak 9.

U članku 11. dodaje se stavka 3. koja glasi:

»Odobrenje za ostvarivanje prava na stomatološka pomagala
za koje je navedeno u ovom Pravilniku, daje kontrolor Zavoda.«

Članak 10.

U članku 16. u stavci 2. na kraju teksta briše se
točka, upisuje zarez i dodaje tekst: »a za stomatološka
pomagala pri ugovornom doktoru stomatologije - zaposleniku mjerodavne
zdravstvene ustanove, odnosno doktoru stomatologije u mjerodavnoj
ordinaciji privatne prakse, koji je na osnovi sklopljenog ugovora
sa Zavodom ovlašten za propisivanje i izrađivanje stomatoloških
pomagala.«

Članak 11.

U članku 19. dodaje se stavka 2. koja glasi:

»Odobrenje u slučajevima iz stavke 1. ovog članka
za stomatološka pomagala daje kontrolor Zavoda.«

Članak 12.

U članku 20. dodaje se stavka 2. koja glasi:

»Ugovorni doktor stomatologije u roku od 15 dana izvješćuje
Zavod o utvrđenim činjenicama iz stavke 1. ovog članka.«

Članak 13.

U članku 21. dodaje se stavka 3. koja glasi:

»Troškove popravka stomatološkog pomagala čije
je oštećenje nastalo unutar jamstvenog roka, a nije
posljedica namjernog oštećenja ili nepažnje osigurane
osobe, snosi zdravstvena ustanova ili doktor stomatologije privatne
prakse.«

Članak 14.

U članku 22. dodaju se stavke 4. i 5. koje glase:

»Iznimno od odredbe stavke 1. ovog članka, nakon isteka
jamstvenog roka, a unutar roka uporabe stomatološkog pomagala
utvrđenog u Popisu, osigurana osoba ima pravo jednom godišnje
na popravak pomagala na teret Zavoda.

Ako je popravak izvršen prema odredbi stavke 4. ovog članka,
a nakon isteka propisanog roka uporabe stomatološkog pomagala,
osigurana osoba ima pravo na izradu novog, istovrsnog pomagala
na teret sredstava Zavoda tek nakon isteka 6 mjeseci od dana izvršenog
popravka.«

Članak 15.

Iza članka 71. dodaje se naslov koji glasi: »F. STOMATOLOŠKA
POMAGALA« i članci 71.a., 71.b., 71.c., 71.d., 71.e.,
71.f., 71.g., 71.h., 71.i. i 71.j. koji glase:

»Članak 71.a.

Osigurana osoba do 18. godine života ima pravo na ortodontske
uređaje (pomične i nepomične).

Osigurana osoba do 18. i iznad 65. godine života ima pravo
na sljedeća stomatološka pomagala:

- zubne krunice i lijevane nadogradnje

- pomične proteze i mostove

- resekcijske proteze, epiteze, opturatore i udlage.

Osigurana osoba od 18. do 65. godine života ima pravo na
sljedeća stomatološka pomagala:

- pomične proteze

- resekcijske proteze, epiteze, opturatore i udlage.

Osim prava na stomatološka pomagala iz stavke 3. ovog članka
osigurana osoba može iznimno zbog kongenitalnih anomalija
i traume zubi i čeljusti ostvariti pravo i na zubne krunice,
lijevane nadogradnje i mostove.

Odobrenje za stomatološka pomagala u slučajevima iz
stavke 4. ovog članka daje kontrolor Zavoda na posebnoj
tiskanici na osnovi priložene dokumentacije, te na osnovi
indikacija propisanih u člancima 71.b), 71.c), 71.d) i
71.e) ovog Pravilnika, a koje su posljedica kongenitalnih anomalija,
odnosno trauma zubi i čeljusti.

Članak 71.b.

Zubne krunice odobravaju se sukladno članku 71.a. stavci
2. i 4. ovog Pravilnika:

1. ako je razorena kruna zuba, a za sanaciju nije dovoljan samo
ispun

2. kad je zub nosač mosta

3. kad je zub nosač retencijske ili stabilizacijske veze.

Fasetiranu krunicu i fasetirani međučlan odobrava se
do prvog premolara u obje čeljusti.

Izrada fasetiranih krunica i fasetiranih međučlanova
uključuje prvi premolar u obje čeljusti.

Članak 71.c.

Osigurana osoba ima pravo na lijevanu nadogradnju zuba sukladno
članku 71.a. stavci 2. i 4. ovog Pravilnika:

- kada je razorena kruna zuba

- kada kruna zuba služi kao nosač mosta ili retencijske
veze proteze.

Članak 71.d.

Osigurana osoba ima pravo na izradu mosta u slučajevima
i na način utvrđen u članku 71.a. stavci 2.
i 4. ovog Pravilnika.

Pri izradi mosta i krunica odobrava se najviše 4 elementa
u svakoj čeljusti.

Broj elemenata iz stavke 2. ovog članka ne uključuje
lijevane nadogradnje.

Izrada mosta od četiri elementa u jednoj čeljusti
isključuje odobravanje pomične proteze u istoj čeljusti.

Ako se izrađuje most i pomična proteza u jednoj čeljusti
(kombinirani rad), odobrava se pomičnu protezu i najviše
dvije krunice kao nosač retencijskih veza.

Članak 71.e.

Mostove od tri elementa ne odobrava se kada nedostaje samo jedan
od molara ili premolara u kvadrantu.

Pomične proteze ne odobrava se kada nedostaju dva krajnja
molara (jednostrano ili obostrano u jednoj ili obje čeljusti)
ili kada nedostaje jedan molar ili premolar.

Članak 71.f.

Resekcijske proteze, epiteze i opturatori, te pomagala u anomalija
i bolesti čeljusti zuba i lica izrađuju se osiguranoj
osobi kao samostalno ili dodatno stomatološko pomagalo ako
je oštećeno koštano ili meko tkivo.

Odobrenje za ostvarivanje prava na stomatološka pomagala
iz stavke 1. ovog članka daje kontrolor Zavoda na posebnoj
tiskanici.

Članak 71.g.

Trajne udlage odobrava se osiguranoj osobi u koje je paradontopatija
napredovala, te je potrebna stabilizacija zuba.

Privremene udlage odobrava se u svrhu dijagnostike i liječenja
bolesti stomatognatnog sustava ili kao imobilizacija poslije trauma.

Članak 71.h.

Ortodontske uređaje (nepomične i pomične) odobrava
se osiguranoj osobi do navršenih 18 godina života.

Odobrenje za ostvarivanje prava na nepomične stomatološke
uređaje daje kontrolor Zavoda na posebnoj tiskanici.

Članak 71.i.

Stomatološka pomagala propisana ovim Pravilnikom izrađuju
se od sljedećih materijala:

- krunice i mostovi - iz poluplemenite i plemenite slitine

- krunice i fasete na metalnim krunicama i tijelu mosta - iz plastičnih
materijala

- proteze, ortodonski uređaji i udlage - iz akrilata i slitina

- djelomične proteze - iz kobalt kromove slitine

- djelomične proteze iz akrilata kada ne postoji indikacija
za lijevanu metalnu protezu.

Članak 71.j.

Osigurana osoba u cijelosti snosi troškove kobalt kromovih
slitina koje su utrošene za izradu lijevane metalne proteze.

Osigurana osoba u cijelosti snosi troškove poluplemenitih
i plemenitih slitina utrošenih za izradu krunica i mostova
i lijevanih nadogradnji u slučaju kada ostvaruje pravo
na navedena stomatološka pomagala prema članku 71.a
stavci 2. i 4. ovog Pravilnika.«

Članak 16.

Iza članka 75. dodaje se članak 75.a. koji glasi:

»Članak 75.a.

Osigurana osoba ima pravo u roku od 3 dana nakon ocjene doktora
stomatologije uložiti prigovor kontroloru Zavoda o opravdanosti
propisivanja pomagala.

Kontrolor Zavoda obvezan je sve zahtjeve i prigovore osigurane
osobe na ocjenu ugovornog doktora stomatologije o opravdanosti
propisivanja stomatoloških pomagala riješiti najkasnije
u roku od 14 dana nakon zaprimanja zahtjeva, odnosno prigovora.«

Članak 17.

U članku 77. u stavci 2. iza riječi: »slučaju«
dodaje se tekst: »kada se na osnovi ocjene, nalaza i mišljenja
kontrolora Zavoda, odnosno«.

Članak 18.

U Popisu iz članka 3. Pravilnika iza rednog broja 691.
dodaje se naslov: »F. STOMATOLOŠKA POMAGALA« i
podaci u stupcima od rednog broja 692. do 711. koji glase:

**"**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Red. broj | Šifra pomagala | NAZIV POMAGALA | Indikacija prema članku Pravilnika | Pomagalo propisuje | Odobrenje za pomagalo | Ocjena funkcionalnosti pomagala DA - NE | Količina odobrenog pomagala do | Jedinica mjere pomagala | Rok uzrastu | uporabe osigurane | pomagala osobe | prema | Dužina jamstvenog roka izražena u mjesecima | Jedinična vrijednost pomagala izražena u bodovima |
| 0 | 1 | 2 | 3 | 4 | 5 | 6 | 7 | 8 |  | 9 |  |  | 10 | 11 |
|  | F | STOMATOLOŠKA POMAGALA |  |  |  |  |  |  |  |  |  |  |  |  |
| 692. | 52332 | Lijevana nadogradnja | 71.c | dr. stomatolog dr. specijalist |  | DA | po potrebi | kom | trajno | trajno | trajno | trajno | - | 24.59 |
| 693. | 52340 | Akrilatna krunica | 71.b | dr. stomatolog dr. specijalist |  | DA | 4 | kom | 1 god. | 1 god. | 2 god. | 2 god. | 6 mj | 39..90 |
| 694. | 52342 | Fasetirana krunica | 71.b | dr. stomatolog dr. specijalist |  | DA | 4 | kom | 4 god. | 4 god. | 5 god. | 5 god. | 12 mj | 47.50 |
| 695. | 52344 | Krunica lijevana jednodjelna | 71.b | dr. stomatolog  dr. specijalist |  | DA | 4 | kom | 4 god. | 4 god. | 5 god. | 5 god. | 12 mj | 39.85 |
| 696. | 52346 | Međučlan puni | 71.b | dr. stomatolog dr. specijalist |  | DA | 4 | kom | 4 god. | 4 god. | 5 god. | 5 god. | 12 mj | 18.23 |
| 697. | 52347 | Međučlan fasetirani | 71.b | dr. stomatolog dr. specijalist |  | DA | 4 | kom | 4 god. | 4 god. | 5 god. | 5 god. | 12 mj | 27.05 |
| 698. | 93004 | Djelomična zubna proteza s bezom do 10 elemenata - akrilatna | 71.d | dr. stomatolog dr. specijalist |  | DA | 2 | kom | 3 god.. | 3 god.. | 4 god. | 4 god. | 12 mj | 107.45 |
| 699. | 93005 | Djelomična zubna proteza s bazom preko 10 elemenata - akrilatna | 71.d | dr. stomatolog dr. specijalist |  | DA | 2 | kom | 3 god. | 3 god.. | 4 god. | 4 god. | 12 mj | 116.27 |
| 700. | 93006 | Metalna lijevana proteza | 71.d | dr. stomatolog dr. specijalist |  | DA | 2 | kom | 3 god. | 3 god.. | 5 god. | 5 god. | 12 mj | 176.39 |
| 701. | 93008 | Totalna zubna proteza | 71.d | dr. stomatolog dr. specijalist |  | DA | 2 | kom | 3 god. | 3 god.. | 5 god. | 5 god. | 12 mj | 135.08 |
| 702. | 52381 | Fiksna udlaga | 71.g | dr. specijalist |  | DA | 2 | kom | 1 god. | 1 god. | 1 god. | 1 god. | 6 mj | 32.86 |
| 703. | 52383 | Nagrizna udlaga (u tijeku terapije) | 71.g | dr. specijalist |  | DA | 1 | kom | 1 god. | 1 god. | 1 god. | 1 god. | 6 mj | 18.68 |
| 704. | 93010 | Akrilatna grizna ploča  (u tijeku terapije) | 71.g | dr. specijalist |  | DA | 1 | kom | 1 god. | 1 god. | 1 god. | 1 god. | 6 mj | 95.66 |
| 705. | 52460 | Ortodontski uređaj izrađen bez konstrukcijskog zagriza (do 4 elementa uz bazu) | 71.h | dr. specijalist ortodont |  | DA | 2 | kom | 1 god. | 1 god. | - | - | 6 mj | 57.80 |
| 706. | 52461 | Ortodontski uređaj izrađen na podlozi konstrukcijskog zagriza (do 4 elementa uz bazu) | 71.h | dr. specijalist ortodont |  | DA | 2 | kom | 1 god. | 1 god. | - | - | 6 mj | 79.58 |
| 707. | 52462 | Ortodontski uređaj izrađen bez konstrukcijskog zagriza  (s 5 ili više elemenata) | 71.h | dr. specijalist ortodont |  | DA | 2 | kom | 1 god. | 1 god. | - | - | 6 mj | 69.48 |
| 708. | 52463 | Ortodontski uređaj izrađen na podlozi konstrukcijskog zagriza (s 5 ili više elemenata) | 71.h | dr. specijalist ortodont |  | DA | 2 | kom | 1 god. | 1 god. | - | - | 6 mj | 85.44 |
| 709. | 52470 | Lingvalni ili labijalni luk u fiksnim ortodontskim konstrukcijama | 71.h | dr. specijalist ortodont | kontrolor | DA | 12 | kom | 1 god. | 1 god. | - | - | 6 mj | 29.52 |
| 710. | 52471 | Aktivni elementi u fiksnim konstrukcijama (po elementu) | 71.h | dr. specijalist ortodont | kontrolor | DA | do 28 | kom | 1 god. | 1 god. | - | - | 6 mj | 8.52 |
| 711. | 52472 | Headgear potporanj | 71.h | dr. specijalist ortodont | kontrolor | DA | 1 | kom | 1 god. | 1 god. | - | - | 6 mj | 19.17 |
| 712. | 85610 | Epiteza | 71.f | dr. specijalist | kontrolor | DA | 1 | kom | 3 god. | 3 god. | 3 god. | 3 god. | 12 mj | 114.40 |
| 713. | 85625 | Opturator | 71.f | dr. specijalist | kontrolor | DA | 1 | kom | 3 god. | 3 god. | 3 god. | 3 god. | 12 mj | 38.70 |
| 714. | 85626 | Resekcijska proteza | 71.f | dr. specijalist | kontrolor | DA | 1 | kom | 3 god. | 3 god. | 3 god. | 3 god. | 12 mj | 324.86 |

**"**

Članak 19.

Stupanjem na snagu ovog Pravilnika prestaje vrijediti Pravilnik o stomatološkim pomagalima
("Narodne novine" broj 108/96,13/97 i 140/97).

Članak 20.

Ova Pravilnik stupa na snagu osmog dana od dana objave u "Narodnim novinama".

Klasa:025-04/99-01/137
Urbroj:338-01-04-99-1
Zagreb, 24.studenoga 1999.

Predsjednik Upravnog vijeća
Hrvatskog zavoda za
zdravstveno osiguranje
**prim.dr.sc.Mate Ljubičić,**v.r.

![](dodatni/371542.gif)

![](dodatni/371543.gif)

Pravilnik, NN 129/1999-2042